4. การประกอบธุรกิจของแต่ละสายผลิตภัณฑ์

4.1 ลักษณะของผลิตภัณฑ์

ธุรกิจของบริษัท ประกอบด้วย 2 กลุ่มผลิตภัณฑ์ ได้แก่

  1. บรรจุภัณฑ์พลาสติกประเภทอ่อน (Flexible Packaging)

  เป็นบรรจุภัณฑ์ที่ใช้สำหรับบรรจุสำหรับสินค้าอุปโภคและบริโภค
  โดยจะมีรูปแบบหลากหลายขึ้นอยู่กับความต้องการหรือสายการผลิตของลูกค้า
  บรรจุภัณฑ์พลาสติกประเภทอ่อนส่วนใหญ่ จะมีส่วนประกอบของแผ่นพลาสติกได้แก่ โอ.พี.พี (OPP)
  ไนล่อน (Nylon) พี.อี.ที (PET) พี.อี. (PE) อลูมิเนียมฟลอยด์ (ALUMINIUM FOIL)
  เม็ดพลาสติก หรือกระดาษชนิดพิเศษซึ่งส่วนใหญ่จะผ่านขั้นตอนการพิมพ์ ตามรูปแบบ (Artwork)
  ของลูกค้า หลังจากนั้นอาจนำไปเคลือบพลาสติก, กาวหรือฉาบด้วยโลหะ (Metallized)
  อย่างใดอย่างหนึ่ง
  หรือหลายอย่างรวมกันตามความเหมาะสมของประเภทสินค้าที่บรรจุภายในบรรจุภัณฑ์
  เพื่อทำหน้าที่ป้องกันและรักษาให้สินค้าคงสภาพที่ดีได้ยาวนาน
  หลังจากนั้นจะถูกนำไปตัดเป็นม้วนเพื่อส่งจำหน่ายให้ลูกค้า หรือทำเป็นซองชนิดต่างๆ
  ตามคำสั่งซื้อของลูกค้า เช่น ซองชนิดผนึกด้านเดียว สองหรือสามด้าน หรือชนิดซองตั้ง
  ซึ่งมีขนาดต่างๆตามที่ลูกค้ากำหนด ซึ่งกลุ่มลูกค้าหลักของบริษัทฯ ได้แก่กลุ่มอุตสาหกรรมอาหาร
  โดยการนำไปใช้บรรจุอาหารประเภทต่าง ๆ เช่น ขนมขบเคี้ยว (SNACK) บะหมี่กึ่งสำเร็จรูป
  เครื่องปรุงรส ลูกกวาด ขนมเยลลี่ ซอสปรุงรส เครื่องปรุงรส อาหารแช่แข็ง อาหารอบแห้งและ
  อื่น ๆ เป็นต้น

  2. ขวด PET (PET BOTTLE)

  เป็นบรรจุภัณฑ์ที่ใช้สำหรับบรรจุน้ำดื่มและน้ำมันพืช ซึ่งกลุ่มลูกค้าหลักของบริษัทฯ ได้แก่ กลุ่มน้ำดื่ม
  และกลุ่มน้ำมันพืช โดยลูกค้าเป็นผู้นำไปบรรจุเอง

-   ลักษณะการประกอบธุรกิจ

1. บรรจุภัณฑ์พลาสติกประเภทอ่อน (Flexible Packaging)

  กระบวนการผลิตบรรจุภัณฑ์พลาสติกประเภทอ่อน จะผลิตจากการนำแผ่นพลาสติกประเภทต่าง ๆ
  มาพิมพ์ตามรูปแบบ (Artwork) ขนาด และสี ตามที่ลูกค้าต้องการ
  หลังจากนั้นอาจนำไปเคลือบพลาสติกหรือกาวด้วยวิธีการอย่างใดอย่างหนึ่ง
  หรือหลายอย่างรวมกันตามความเหมาะสมของประเภทสินค้าที่บรรจุ
  หลังจากนั้นจะถูกนำไปตัดเป็นม้วนหรือตัดทำเป็นซองชนิดต่างๆ
  เพื่อส่งจำหน่ายให้แก่ลูกค้าตามคำสั่งซื้อของ โดยในการดำเนินงานจะมี 5 แผนก 5
  ขั้นตอนดังต่อไปนี้

1.  ขั้นการทำแม่พิมพ์

2.  การพิมพ์

3.  การ LAMINATED

4.  SLITTING

5.  ทำซอง

  บรรจุภัณฑ์พลาสติกประเภทอ่อน (Flexible Packaging) นี้
  สามารถผลิตได้ทั้งแบบซองซีลกลาง ซองผนึกด้านเดียว สองหรือสามด้าน ซองตั้ง
  ซึ่งจะมีขนาดต่างๆ ตามที่ลูกค้าเป็นผู้กำหนด ปัจจุบันใช้กำลังการผลิตประมาณ 60 %
  ของกำลังการผลิต กลุ่มลุกค้าโดยรวมจะอยู่ในกลุ่มอุตสาหกรรมอาหาร ซึ่งได้แก่ กลุ่มขนมขบเคี้ยว
  บะหมี่สำเร็จรูป เครื่องปรุงรส อาหารแช่แข็ง อาหารอบแห้ง และอื่นๆ เป็นต้น

2. ขวด PET (PET BOTTLE)

  กระบวนการผลิต คือ การนำเม็ดพลาสติก PET (Polyethylene Terephthalate)
  มาทำให้หลอมเหลว และนำมาขึ้นรูปเป็นรูปขวด โดยมีรูปแบบ ขนาด และสี
  ตามแต่ความต้องการของลูกค้า ปัจจุบันการผลิตขวด Polyethylene Terephthalate (PET
  Bottle) ของบริษัทฯจะมีหลายรูปแบบ
  และหลายขนาดตามความต้องการของลูกค้าสามารถเลือกสีสันของขวดได้ทั้งสีใส หรือสีฟ้า
  มีขนาดตั้งแต่ 350 ซีซี, 500 ซีซี, 600 ซีซี, 750 ซีซี, 1500 ซีซี, 5 ลิตร และ 6 ลิตร
  และขวดบรรจุน้ำมันพืชจะมีขนาด 250 ซีซี, 1 ลิตร และ 2 ลิตร เป็นต้น

  ขวดพีอีที (PET BOTTLE) จะผลิตและจำหน่ายในลักษณะเป็นงานขวดเรียบร้อยแล้ว
  ลูกค้าหลักที่สั่งซื้อจะนำไปบรรจุน้ำดื่ม และน้ำมันพืช เช่น น้ำมันพืชหยก น้ำมันพืชแวว น้ำดื่มสยาม
  ปัจจุบันใช้กำลังการผลิต 75 % ของกำลังการผลิตทั้งหมด

4.2. การตลาดและสภาวะการแข่งขัน

  บริษัท นิปปอนแพ็ค (ประเทศไทย) จำกัด (มหาชน)
  เป็นบริษัทผู้ผลิตและจำหน่ายผลิตภัณฑ์เกี่ยวกับด้านบรรจุภัณฑ์ ซึ่งมีอยู่ 2 สายผลิตภัณฑ์ ได้แก่
  บรรจุภัณฑ์พลาสติกประเภทอ่อน (Flexible Packaging) และขวด PET (PET B0TTLE)

  4.2.1 กลยุทธ์ทางการตลาด

  1 ) กลยุทธ์ด้านผลิตภัณฑ์

  บรรจุภัณฑ์พลาสติกประเภทอ่อน (Flexible Packaging) และขวด PET (PET BOTTLE)
  ของบริษัทฯ เป็นผลิตภัณฑ์ที่ผลิตด้วยกระบวนการผลิตที่ได้คุณภาพ มีความปลอดภัยต่อผู้บริโภค
  ตรงตามคำสั่งซื้อของลูกค้า ใช้วัตถุดิบที่เป็นเกรดสำหรับการผลิตอาหาร
  ไม่เป็นอันตรายต่อผู้บริโภค
  ซึ่งบริษัทได้รับการรับรองตามมาตรฐานสากลที่องค์กรธุรกิจทั่วโลกให้ความสำคัญ
  เพื่อความเป็นเลิศทางด้านคุณภาพ และความมีประสิทธิภาพของการดำเนินงานภายในองค์กร
  ได้แก่ ระบบ ISO 9001:2008 และระบบ GMP & HACCP ซึ่งผ่านการตรวจสอบ (Certified
  Body) จากหน่วยงาน URS (United Registrar of Systems Limited)
  และรับรองผลโดย UKAS (United Kingdom Accreditation Service) ซึ่งแสดงถึง
  บริษัทฯ ได้มีการจัดวางระบบบริหารงานที่มีคุณภาพโดยเน้นบทบาทของผู้บริหารระดับสูง
  ที่จะต้องให้ความสำคัญต่อคุณภาพของสินค้า เพื่อให้เกิดความเชื่อมั่นในกระบวนการต่างๆ
  ว่าได้รับการควบคุม ซึ่งสามารถตรวจสอบได้โดยผ่านเอกสารที่ระบุขั้นตอน
  และวิธีการทำงานเพื่อให้มั่นใจได้ว่าบุคลากรของบริษัทฯ
  ได้ปฏิบัติหน้าที่ด้วยความรับผิดชอบและขั้นตอนต่างๆในการปฏิบัติงานโดยมีการฝึกอบรมบุคลากรของบริษัทฯ
  ให้ความรู้และทักษะในการปฏิบัติงาน
  มีการจดบันทึกข้อมูลรวมทั้งมีการตรวจสอบการปฏิบัติงานให้เป็นไปตามที่ระบุไว้ใน

  เอกสาร และมีการแก้ไขข้อผิดพลาดรวมทั้งมีแนวทางในการป้องกันข้อผิดพลาดเดิม
  ซึ่งประโยชน์ที่ได้รับคือการทำให้การบริหารงานภายในองค์กรมีกระบวนการทำงานที่เป็นระบบยิ่งขึ้น
  ส่งผลให้คุณภาพของสินค้าดีขึ้น
  อีกทั้งยังสามารถช่วยลดค่าใช้จ่ายที่เกิดจากของเสียได้อย่างเป็นรูปธรรม
  รวมถึงการจัดการระบบเอกสารที่เป็นระบบ ทำให้เกิดประสิทธิภาพและประสิทธิผลในการทำงาน
  ซึ่งสิ่งต่าง ๆ เหล่านี้ ส่งผลให้ลูกค้าเกิดความพึงพอใจ และมั่นใจในผลิตภัณฑ์ของบริษัท
  รวมถึงสามารถสร้างความสัมพันธ์อันดีกับลูกค้าได้มากยิ่งขึ้น
  และสามารถเพิ่มศักยภาพในการแข่งขันได้ในระยะยาว

  นอกจากนี้ บริษัทฯ ยังคงมุ่งเน้นการพัฒนาความหลากหลายในรูปแบบของผลิตภัณฑ์ประเภทขวด
  โดยการเพิ่มแม่พิมพ์ ในรูปแบบใหม่เพิ่มเติม เพื่อเป็นทางเลือกของลูกค้า
  และเพิ่มยอดการผลิตและการชาย

  2 ) กลยุทธ์ด้านราคา

  การตั้งราคาสินค้าของบริษัทฯ จะพิจารณาที่อยู่ในเกณฑ์เหมาะสม และ เป็นธรรมต่อลูกค้า
  รวมถึงการสร้างความพึงพอใจให้แก่ลูกค้า
  เมื่อเปรียบเทียบราคากับคู่แข่งในระดับเดียวกันและราคาสินค้าของบริษัทยังถือเป็นมาตรฐานราคาตลาด

  3 ) กลยุทธ์ด้านช่องทางการจัดจำหน่าย

  ผลิตภัณฑ์ของบริษัทฯ ในส่วนของบรรจุภัณฑ์พลาสติกประเภทอ่อน (Flexible Packaging)
  และขวด PET (PET BOTTLE) เป็นสินค้าที่ผลิตเพื่อการจำหน่ายในประเทศ
  โดยบรรจุภัณฑ์พลาสติกประเภทอ่อน (Flexible Packaging) บริษัทฯ
  จะผลิตและจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่างๆ ที่ต้องการนำบรรจุภัณฑ์ไป
  เพื่อการหีบห่อสินค้าของตน โดยมีทีมงานการตลาดและการขายเฉพาะด้านที่ผ่านการฝึกอบรม
  และดูงานด้านบรรจุภัณฑ์เฉพาะด้าน
  เพื่อให้เกิดความชำนาญพิเศษและการตอบสนองต่อความต้องการของลูกค้า

  ในส่วนของขวด PET (PET BOTTLE) เป็นสินค้าที่ผลิตเพื่อการจำหน่ายในประเทศเช่นกัน
  โดยขวด PET บริษัทฯ จะจำหน่ายโดยตรงให้กับลูกค้า ซึ่งเป็นผู้ผลิตน้ำดื่ม และน้ำมันพืช เช่น
  น้ำมันพืชหยก น้ำมันพืชแวว น้ำดื่มสยาม เป็นต้น
  หรือการขายผ่านตัวแทนซึ่งเป็นลูกค้าที่จำหน่ายขวดในราคาส่งให้กับลูกค้ารายย่อยอีกทอดหนึ่ง

บริษัทฯ จำหน่ายสินค้าโดยตรงแก่ผู้ซื้อ กลุ่มลูกค้าจะอยู่ในอุตสาหกรรมอาหารต่าง ๆ

-   ลูกกวาดและเยลลี่

-   ขนมขบเคี้ยว

-   ซองบรรจุซอส และเครื่องปรุง

-   บะหมี่กึ่งสำเร็จรูป

-   น้ำดื่ม และน้ำแร่

-   น้ำผลไม้พร้อมดื่ม

-   น้ำมันพืช และซอสปรุงรส

-   อื่น ๆ

  ทั้งนี้เพื่อเป็นการกระจายความเสี่ยงของบริษัทฯ ไม่ให้กระจุกตัวในธุรกิจใดธุรกิจหนึ่งมากเกินไป

  4 ) กลยุทธ์ด้านการประชาสัมพันธ์

  ปัจจุบัน บริษัทฯ มีการพัฒนาระบบบริหารความสัมพันธ์กับลูกค้า
  เพื่อการพัฒนากระบวนการขายการตลาด และการให้บริการกับลูกค้า โดยดำเนินนโยบาย
  Customer Visit โดยทีมงานผู้บริหารการขายจะออกเยี่ยมลูกค้าอย่างสม่ำเสมอ
  เพื่อเสนอแนะข้อมูลที่เป็นประโยชน์ พร้อมกับการแนะนำผลิตภัณฑ์ใหม่ๆ ของบริษัทฯ
  และรับฟังข้อคิดเห็นของลูกค้า เพื่อนำมาแก้ไขปรับปรุง
  อันเป็นการสร้างความเชื่อมั่นในการทำงานร่วมกับลูกค้าอย่างยั่งยืน รวมถึงการสรรหาตลาดใหม่ๆ
  เพิ่มเติมทุกปี เพื่อเป็นการพัฒนาการขยายตัวทางด้านการขายให้หลากหลาย
  และเพิ่มยอดขายมากขึ้นในแต่ละปี

4.2.2 กลยุทธ์ทางการแข่งขัน

  เนื่องจากผลิตภัณฑ์บรรจุภัณฑ์ของบริษัทฯ จัดเป็นสินค้าอุตสาหกรรมประเภทที่ต้องส่งต่อให้ผู้ผลิต
  เพื่อนำไปบรรจุสินค้าเพื่อจำหน่ายแก่ผู้บริโภค ผู้ผลิตเหล่านี้จึงมีความต้องการผลิตภัณฑ์ของบริษัท
  อย่างต่อเนื่องและเป็นจำนวนมาก ดังนั้นกลยุทธ์สำคัญที่บริษัทฯ ใช้ในการดำเนินธุรกิจ คือ

  1. การสร้างความพึงพอใจสูงสุดให้แก่ลูกค้า

  โดยการมุ่งเน้นการผลิตสินค้าที่ดีและมีคุณภาพ
  โดยการรักษาระดับมาตรฐานการผลิตและการให้บริการอย่างต่อเนื่อง
  มีการจัดส่งสินค้าให้ลูกค้าตรงเวลาและตรงตามข้อกำหนด รวมถึงการให้บริการหลังการขายที่ดี

  2. ราคาต้องแข่งขันได้ในตลาด

  นโยบายการตั้งราคาสินค้า บริษัทฯ จะทำการกำหนดราคา โดยยึดตามนโยบายของฝ่ายบริหาร
  ซึ่งให้แนวทางด้วยการแบ่งสายผลิตภัณฑ์ออกเป็น 2 กลุ่ม
  โดยระดับราคาของสินค้าจะขึ้นอยู่กับความซับซ้อนของกระบวนการผลิต และราคาวัตถุดิบในตลาด
  รวมถึงปริมาณการสั่งซื้อสินค้า

  3. เน้นลูกค้ากลุ่มเป้าหมาย

  บริษัทฯ เน้นลูกค้ากลุ่มเป้าหมาย ที่เป็นผู้นำในอุตสาหกรรมผู้ผลิตสินค้าบริโภค
  เพื่อนำไปใช้บรรจุอาหารประเภทต่าง ๆ เช่น ขนมขบเคี้ยว (SNACK)
  บะหมี่กึ่งสำเร็จรูปเครื่องปรุงรส ลูกกวาดและขนมเยลลี่ อาหารแช่แข็ง อาหารอบแห้งและอื่น ๆ
  เช่น สาหร่ายอบแห้ง ตลอดจน บรรจุน้ำดื่ม และน้ำมันพืช เช่น น้ำมันพืชหยก น้ำมันพืชแวว
  เป็นต้น

  4. มีการวิจัยและพัฒนาสินค้าอยู่ตลอดเวลา

  บริษัทฯ ได้พัฒนาบรรจุภัณฑ์ใหม่ๆ ออกสู่ตลาดอย่างต่อเนื่อง
  รวมถึงขยายตลาดใหม่เพื่อให้มีฐานลูกค้าที่กว้างขึ้น พัฒนาและปรับปรุงกระบวนการผลิต
  และกระบวนการตรวจสอบคุณภาพที่ได้มาตรฐาน เพื่อสร้างโอกาสทางการตลาด
  และลดต้นทุนการผลิตให้แก่ลูกค้า โดยโครงการต่างๆ
  ที่เกิดขึ้นอาจเป็นไปตามความต้องการของลูกค้าและหรือตามแผนงานของบริษัท

  5. สร้างความสัมพันธ์อันดีระหว่างลูกค้ากับบริษัทฯ

  บริษัทฯ
  มีเป้าหมายในการพัฒนาและรักษาคุณภาพของผลิตภัณฑ์ให้ได้มาตรฐานเป็นที่ยอมรับแก่ลูกค้าทั้งหลาย
  บริษัทฯ มีลูกค้ารายใหญ่ซึ่งเป็นลูกค้าประจำและเป็นผู้ผลิตสินค้าบริโภคประเภทอาหาร น้ำดื่ม
  และน้ำมันพืช ในระยะที่ผ่านมาบริษัทมีความสัมพันธ์ที่ดีกับลูกค้ามาโดยตลอด
  โดยเฉพาะลูกค้ารายใหญ่ซึ่งมีการทำธุรกิจกับบริษัทฯ มาเป็นเวลานาน บริษัทฯ
  จะเน้นเรื่องคุณภาพของผลิตภัณฑ์และการบริการเป็นสำคัญ
  ตลอดจนมีโครงการปรึกษาหารือและร่วมมือกับลูกค้าในการพัฒนาผลิตภัณฑ์ใหม่ๆ
  เพื่อให้แผนการลงทุนของบริษัทฯ
  เป็นไปในทิศทางที่สอดคล้องกับความต้องการของลูกค้าในด้านต่างๆ ซึ่งรวมถึง
  การผลิตการขยายกำลังการผลิต การขยายสายการผลิตสำหรับผลิตภัณฑ์ใหม่ของลูกค้าในอนาคต
  เพื่อให้เกิดประโยชน์ร่วมกันระหว่างบริษัทฯ และลูกค้า นอกจากนั้นบริษัทฯ
  ยังได้จัดให้มีทีมงานบริการหลังการขาย การติดตาม การประเมินและการแก้ไขปัญหาต่างๆ
  ให้มีประสิทธิภาพอย่างสม่ำเสมอ

  4.2.3 การวิเคราะห์สภาพแวดล้อม (SWOT ANALYSIS)

-   จุดเด่น (Strength)

  เนื่องจากบริษัทฯ มีการผลิตสินค้าอยู่ 2 ประเภท ซึ่งถือว่าเป็นจุดเด่นในการตลาดคือ

1.  บรรจุภัณฑ์พลาสติกประเภทอ่อน (Flexible Packaging)

2.  ขวด PET (PET BOTTLE)

  ซึ่งทางบริษัทฯ สามารถที่จะจำหน่ายสินค้าให้กับลูกค้าบางกลุ่มได้แบบครบวงจร
  ในผลิตภัณฑ์ของบริษัททั้ง 2 ประเภท ซึ่งบริษัทฯ มีความสัมพันธ์อันดีมาอย่างยาวนานกับลูกค้า
  โดยเฉพาะกลุ่มผลิตภัณฑ์อาหาร ซึ่งถือว่าเป็นลูกค้าหลักของบริษัทฯ
  ดังนั้นจึงถือเป็นความได้เปรียบในการเจรจาติดต่อ และได้รับความสะดวกค่อนข้างมาก

-   จุดด้อย (Weakness)

  เนื่องจากบริษัทฯ มีการผลิตสินค้าอยู่ 2 ประเภท ซึ่งเป็นผลิตภัณฑ์ที่ต้องใช้เม็ดพลาสติกในการผลิต
  ดังนั้นเมื่อมีการผันผวนเรื่องราคาวัตถุดิบประเภทน้ำมันในตลาดโลก
  ก็จะส่งผลกระทบต่อราคาวัตถุดิบของบริษัท โดยตรง ซึ่งบริษัทฯ
  ต้องรับภาระในการแบกรับต้นทุนที่สูงขึ้นในบางโอกาสที่มีการผันผวนของราคาวัตถุดิบ
  แต่จากประสบการณ์และผลประกอบการที่ผ่านมาใน 5 ปี บริษัทฯ
  ได้พยายามบริหารจุดด้อยโดยการพยายามติดตามสถานการณ์ราคาของวัตถุดิบอย่างต่อเนื่อง
  เพื่อให้เกิดผลกระทบน้อยที่สุด โดยเฉพาะการประมาณการในการสั่งซื้อวัตถุดิบ
  รวมถึงการคำนึงถึงข้อจำกัดของอายุการใช้งานของวัตถุดิบแต่ละประเภทด้วย

-   โอกาสในอุตสาหกรรม (Opportunities)

  อุตสาหกรรมบรรจุภัณฑ์เป็นสินค้าที่มีความจำเป็นต่อผู้บริโภคโดยตรง โดยเฉพาะทางด้าน
  Consumer Product ซึ่งถือเป็นกลุ่มผู้ใช้บรรจุภัณฑ์เกือบทุกประเภทกลุ่มใหญ่
  จากอัตราเติบโตของผู้บริโภคที่มีเพิ่มขึ้นทุกปี ดังนั้น บริษัทฯ จึงคาดหมายว่า
  บรรจุภัณฑ์ยังคงเป็นสิ่งจำเป็นสำหรับ

  อุตสาหกรรมต่างๆ ในการบรรจุหีบห่อผลิตภัณฑ์ของตนเอง
  จึงเป็นโอกาสของอุตสาหกรรมบรรจุภัณฑ์ที่จะเติบโตต่อไปได้อย่างต่อเนื่อง

-   อุปสรรคในอุตสาหกรรม (Treat)

  อุปสรรคในอุตสาหกรรมบรรจุภัณฑ์
  โดยภาพรวมมีผลมาจากการที่มีวัตถุดิบหลายประเภทที่ใช้ในการผลิต
  ซึ่งปัจจุบันสินค้าที่นำเข้าบางประเภทจะมีราคาที่ต่ำกว่าสินค้าในประเทศ
  แต่อย่างไรก็ตามปัจจัยที่มีผลกระทบคือเรื่องอัตราแลกเปลี่ยน
  อย่างไรก็ตามปัจจุบันจากการตกลงในเรื่องเขตการค้าเสรีอาเซียน FTA
  ทำให้ภาษีนำเข้ามีอัตราที่ถูกลงจนเหลือ 0 % ซึ่งน่าจะเป็นผลดี แต่กลับพบว่าในทางกลับกัน
  ลูกค้าเริ่มที่จะนำเข้าสินค้าสำเร็จรูปจากประเทศในแถบอาเซียนเข้ามา ซึ่งมีราคาที่ถูกกว่า
  อันเป็นผลต่อเนื่องจาก FTA เช่นกัน ก่อให้เกิดการแข่งขันสูงขึ้นอย่างชัดเจน
  ซึ่งทำให้การแข่งขันด้านการตลาดในเรื่องของราคาเป็นปัจจัยสำคัญในการซื้อชาย

  4.2.4 ส่วนแบ่งการตลาด (Market Share)

  บริษัท นิปปอนแพ็ค (ประเทศไทย) จำกัด (มหาชน) มีส่วนแบ่งการตลาด
  ด้านบรรจุภัณฑ์พลาสติกประเภทอ่อนตัว (Flexible Packaging) อยู่ที่ประมาณ 6%
  ของส่วนแบ่งการตลาดที่มีทั้งหมด ซึ่งอยู่ในอันดับที่ 8 ในตลาด และมีส่วนแบ่งการตลาด
  ด้านขวดพีอีที (PET: Polyethylene Terephthalate Bottle) อยู่ที่ประมาณ 16%
  ของส่วนแบ่งการตลาดที่มีทั้งหมด ซึ่งอยู่ในอันดับที่ 5 ในตลาด

  บริษัทฯ มีการพัฒนาคุณภาพมาโดยตลอด ทั้งนี้เพื่อรักษาฐานลูกค้า โดยมีการเน้นการให้บริการ
  ราคาที่เหมาะสม ร่วมกับลูกค้าในการแก้ปัญหาต่าง ๆ นอกจากนี้ บริษัทฯ
  ยังมีข้อได้เปรียบคู่แข่งขัน คือ บริษัทฯ มีกลุ่มผู้ซื้อหลักซึ่งเป็นคู่ค้ากับบริษัทฯ
  มาเป็นระยะเวลายาวนาน

  4.2.5 ปัจจัยแห่งความสำเร็จ (Successfully Factors)

  อุตสาหกรรมบรรจุภัณฑ์ โดยภาพรวมของประเทศยังคงมีการเติบโตอย่างต่อเนื่อง
  แม้ในสภาวะเศรษฐกิจที่เติบโตอย่างช้าๆ ส่วนปัจจัยแห่งความสำเร็จของบริษัทฯ
  เกิดจากการที่บริษัทฯ มุ่งเน้นเรื่องการพัฒนาคุณภาพผลิตภัณฑ์ เพิ่มความหลากหลายของรูปแบบ
  ควบคุมคุณภาพการผลิต รวมถึงการเสนอขายสินค้าในราคาที่เหมาะสม และสามารถแข่งขันได้
  และการบริการเรื่องการจัดส่งสินค้าให้ตรงเวลา

  4.2.6 ปัจจัยภายนอก (External Factors)

  อุตสาหกรรมบรรจุภัณฑ์พลาสติกของบริษัทฯ
  จะมีการใช้วัตถุดิบหลักในการผลิตที่มาจากปิโตเคมีเป็นหลัก อาทิ เม็ดพลาสติก สารเคมี กาว สี
  เป็นต้น ซึ่งจะเห็นได้ว่าวัตถุดิบดังกล่าวจะมีฐานการผลิตมาจากน้ำมัน
  ซึ่งราคาน้ำมันในตลาดโลกได้มีการปรับราคาขึ้นลงอย่างผันผวนอย่างต่อเนื่องตลอดทั้งปี 2554
  และมีแนวโน้มการปรับราคาขึ้นอีกในปี 2555 จึงยังคงเป็นปัจจัยที่ยากต่อการควบคุม
  อันจะส่งผลกระทบต่อราคาวัตถุดิบ และต้นทุนการผลิตของบริษัทฯ โดยตรง

4.2.7 อำนาจต่อรองของผู้ซื้อและผู้ขาย (Bargaining of Supplier and Seller)

  ในด้านการเป็นผู้ซื้อ อุตสาหกรรมบรรจุภัณฑ์ แบ่งกลุ่มการใช้งานเป็นจำนวนมาก โดยเฉพาะ)
  ผู้ขายสินค้าให้กับบริษัทฯ ส่วนใหญ่ประมาณ 90% เป็นผู้ผลิตในประเทศ
  ซึ่งวัตถุดิบแต่ละรายการทางบริษัทฯ จะมีผู้ขายไว้เปรียบเทียบราคาและคุณภาพและเงื่อนไขอื่นๆ
  อย่างน้อย 3 ราย เพื่อป้องกันปัญหาต่าง ๆ รวมทั้งมีการแลกเปลี่ยนข้อมูลกันตลอดเวลา
  ดังนั้นนโยบายการซื้อวัตถุดิบจากผู้ขาย จึงไม่มีปัญหาเรื่องการถูกเอารัดเอาเปรียบ
  จึงสามารถสรุปได้ว่าบริษัทฯ และผู้ขายอยู่ในลักษณะพึ่งพาอาศัยซึ่งกันและกัน

  ในด้านการเป็นผู้ขาย บริษัทฯ เริ่มดำเนินการผลิตมาตั้งแต่ปี พ.ศ. 2531
  มีลูกค้าที่ผูกพันทางด้านธุรกิจมาร่วม 25 ปี ดังนั้นนโยบายด้านการขายของบริษัทฯ
  และลูกค้าโดยรวมจะมีลักษณะแบบพึ่งพาอาศัยซึ่งกันและกัน โดยบริษัทฯ จะเน้นการให้บริการ
  ราคาที่เหมาะสม ตลอดจนจะร่วมกันแก้ปัญหาต่างๆ กับลูกค้าอย่างใกล้ชิด
  และมีการหารือในบางโอกาสกับผู้ผลิตสินค้าซึ่งอยู่ในอุตสาหกรรมเดียวกัน
  เพื่อป้องกันปัญหาที่จะเกิดขึ้นกับลูกค้า ดังนั้น จึงสรุปได้ว่าลักษณะธุรกิจบรรจุภัณฑ์ซึ่งบริษัทฯ
  ดำเนินการอยู่มีการแข่งขันสูงในระดับหนึ่ง แต่อยู่ในเกณฑ์ที่สามารถควบคุมได้

4.2.8 ผลกระทบต่อสิ่งแวดล้อม (Environment Impact)

  บริษัท นิปปอนแพ็ค (ประเทศไทย) จำกัด (มหาชน)
  ได้คำนึงถึงการช่วยกันลดภาระของมลภาวะด้านสิ่งแวดล้อมด้วยการทำงานเชิงรุกตั้งแต่การจัดเก็บสินค้าคงคลังให้อยู่ในระดับเหมาะสม
  มีการหมุนเวียนสินค้าเพื่อลดปัญหาที่สินค้าจะหมดอายุหรือเสื่อมสภาพและอาจต้องนำกลับมาทำลาย
  ทั้งนี้เพื่อบรรเทาความเดือดร้อนจากมลภาวะด้านสิ่งแวดล้อมไปได้มาก

  บริษัทฯ
  ได้ตระหนักถึงผลกระทบด้านสิ่งแวดล้อมที่เกิดจากกระบวนการผลิตและได้ดำเนินการตามแนวทางที่กำหนดอย่างเคร่งครัด
  โดยมีมาตรการป้องกันน้ำทิ้งจากโรงงานอย่างดี
  ซึ่งน้ำเสียที่เกิดขึ้นจะต้องผ่านการบำบัดน้ำเสียในโรงงานก่อน
  เพื่อให้ได้มาตรฐานก่อนที่จะนำไปปล่อยทิ้ง โดยบริษัทมีการตรวจสภาพน้ำอย่างสม่ำเสมอ
  ผลของการตรวจสอบคุณภาพน้ำ พบว่าผ่านเกณฑ์มาตรฐานที่กำหนด